—

επικαιροποίηση της πρακτικής της εκφόρτωσης του προϊόντος «Cornish Sardines». Λόγω της μετακίνησης των ιχθύων προς τα ανατολικά, και προς όφελος της διατήρησης των αλιευτικών προτύπων ποιότητας, κατέστη αναγκαίο να επεκταθεί η γεωγραφική περιοχή ώστε να συμπεριλάβει τον λιμένα του Πλίμουθ, μόνο για την εκφόρτωση και μεταποίηση, ενώ η περιοχή αλίευσης παραμένει αμετάβλητη και αντιστοιχεί στις θαλάσσιες περιοχές της νέας περιοχής δικαιοδοσίας (περιοχή διαχείρισης) της Αρχής Παράκτιας Αλιείας και Διατήρησης της Κορνουάλης (Cornwall Inshore Fisheries and Conservation Authority — CIFCA). Η εν λόγω αλλαγή πρακτικής του κλάδου έχει προκύψει ως αποτέλεσμα της μετατόπισης των σμηνών σαρδέλας προς τα ανατολικά. Αυτή η μετατόπιση προς τα ανατολικά ενδέχεται να οφείλεται σε αλλαγές στα ωκεάνια ρεύματα λόγω της κλιματικής αλλαγής. Η θερμοκρασία του νερού στα ανατολικά ήταν κατά μέσο όρο 2 βαθμούς υψηλότερη, σύμφωνα με τις μετρήσεις του «Plymouth Marine Laboratories» από καταγραφές δορυφόρων και θαλάσσιων πλωτών συσκευών, που δείχνουν επίσης αύξηση των αποθεμάτων ζωοπλαγκτού με το οποίο τρέφονται οι ενήλικες σαρδέλες. Η ευαλλοίωτη σύσταση των ψαριών απαιτεί να εκφορτώνονται και να μεταποιούνται στην ξηρά γρήγορα, προκειμένου να διατηρηθεί η ποιότητα και τα υψηλά πρότυπα. Λόγω της μετατόπισης προς τα ανατολικά των σμηνών σαρδέλας εντός της οριοθετημένης γεωγραφικής περιοχής επιβάλλεται να συμπεριληφθεί ως σημείο εκφόρτωσης και μεταποίησης ο λιμένας του Plymouth, ο μόνος μη παλιρροϊκός λιμένας στο ανατολικό άκρο της αλιευτικής περιοχής που έχει τη δυνατότητα χειρισμού, εκφόρτωσης και μεταποίησης των αλιευμάτων εντός του απαιτούμενου χρονικού ορίου. Είναι μακρόχρονη η παράδοση να βασίζονται στο λιμένα του Πλίμουθ τα αλιευτικά σκάφη που αλιεύουν «Cornish Sardines» λόγω της εγγύτητάς του με την περιοχή αλιείας και το λιμάνι έχει διαδραματίσει καίριο ρόλο στην αλιεία γρι γρι επί μεγάλο χρονικό διάστημα, όπως επισήμανε ο Gill Crispin το 1979, στο βιβλίο του «Plymouth — A New History» (Plymouth — Μια νέα ιστορία). Υπάρχουν αναφορές στους εμπόρους του Πλίμουθ οι οποίοι ανέπτυξαν εξαγωγική αγορά για pilchards (σαρδέλες) από τον 16ο αιώνα. Έμποροι έχτισαν αποθήκες γύρω από την περιοχή του Πλίμουθ για την επεξεργασία και αποθήκευση των ψαριών. Παρατηρήσεις από το «Herring, longline and Pilchard fishery» (αλιεία ρέγγας και σαρδέλας, αλιεία με παραγάδι) του 1889-1890 αναφέρουν ότι ότι «όλοι οι αγοραστές pilchard (σαρδέλας) από τα νοτιοδυτικά έχουν τη βάση τους στο Πλίμουθ, κατά τη διάρκεια ορισμένων περιόδων». Το Πλίμουθ αποτελούσε κατά παράδοση αγορά με ικανότητες εκφόρτωσης και μεταποίησης που είναι απαραίτητες για την πώληση, τη μεταποίηση και τη διανομή της σαρδέλας με ταυτόχρονη διατήρηση της ποιότητας μέσω της ελαχιστοποίησης του χρονικού διαστήματος μεταξύ αλίευσης και εκφόρτωσης. Το Πλίμουθ εξακολουθεί να προσφέρει αυτά τα πλεονεκτήματα και επιπλέον προσφέρει στους αλιείς τη δυνατότητα να καθαρίζουν και να επισκευάζουν τα δίκτυα τους χρησιμοποιώντας παραδοσιακές τεχνικές της δικτυοπλεκτικής. Το ζήτημα της ασφάλειας και της παροχής ασφαλούς καταφύγιου για πλοία για να προστατεύονται σε περιόδους κακοκαιρίας είναι επίσης καθοριστικό στοιχείο για την επιλογή του Πλίμουθ ως λιμένα για την αλιεία των «Cornish Sardines». Τα σκάφη που αλιεύουν γύρω από την περιοχή του Plymouth Sound, εάν δεν εκφόρτωναν τα αλιεύματά τους στο Πλίμουθ θα έπρεπε να κατευθυνθούν σε λιμένες στα δυτικά, χωρίς εγγύηση ότι θα βρουν προστασία κατά την άφιξή τους λόγω του ότι η πρόσβαση σε λιμάνια όπως το Looe και το Polperro εξαρτάται από την παλίρροια. Ο μακρύτερος χρόνος πλεύσης προς τους εν λόγω λιμένες θα είχε επιπτώσεις στην ασφάλεια όσον αφορά τη σταθερότητα των πλήρως φορτωμένων σκαφών που ταξιδεύουν μακρύτερα για να εκφορτώσουν τα αλιεύματά τους. Η παράταση του χρόνου ταξιδίου θα είχε επίσης αρνητική επίπτωση στην ποιότητα των αλιευμάτων.